บลจ.แมนูไลฟ์ปันผล MS-HCARE-Dครั้งที่ 4 ในปีนี้ อีก 0.15 บาทต่อหน่วย
ที่ประชุมคณะกรรมการพิจารณาจ่ายปันผลมีมติลงความเห็นให้กองทุนเปิด แมนูไลฟ์ สเตร็งค์ เฮลธ์แคร์ เอฟไอเอฟ "MS-HCARE-D" (ชนิดจ่ายเงินปันผล)" จ่ายเงินปันผลเป็นครั้งที่ 4 ในอัตรา 0.15 บาทต่อหน่วย รวมจ่ายเงินปันผลไปแล้วทั้งสิ้น 1.90 บาทต่อหน่วย ซึ่งคิดเป็นผลตอบแทนรวม 19.00% นับตั้งแต่จัดตั้งกองทุนเมื่อวันที่ 18 สิงหาคม 2557 ซึ่งใช้ระยะเวลาเพียง 1 ปี 4 เดือน โดยกำหนดปิดสมุดทะเบียน (XD) ไปเมื่อวันที่ 15 ธันวาคม 2558 และจะจ่ายเงินปันผลให้ผู้ถือหน่วยภายในวันที่ 22 ธันวาคม 2558
16 ธ.ค. 2558

นายต่อ อินทวิวัฒน์ ประธานเจ้าหน้าที่บริหาร บริษัทหลักทรัพย์จัดการกองทุน แมนูไลฟ์ (ประเทศไทย) จำกัด เปิดเผยว่า ด้วยความก้าวหน้าทางการแพทย์ ทำให้ประชากรโดยรวมมีอายุไขเฉลี่ยเพิ่มขึ้น และในอนาคตสัดส่วนผู้สูงอายุต่อประชากรก็สูงขึ้น ปัจจุบันการหันมาดูแลสุขภาพจึงเป็นสิ่งที่ทุกคนตระหนักถึง และด้วยเทคโนโลยีข้อมูลข่าวสาร ทำให้ผู้คนได้รับความรู้และเข้าถึงวิธีการต่างๆเพื่อให้มีชีวิตที่ยืนยาวและให้เกิดการเจ็บป่วยให้น้อยลงรวมถึงการดูแลตัวเองให้ดูดีและมีสุขภาพแข็งแรงอยู่เสมอ ทำให้เกิดการใช้จ่ายด้านสุขภาพและการแพทย์เพิ่มสูงขึ้นเรื่อยๆ ส่งผลดีต่อธุรกิจที่เกี่ยวข้อง ไม่ว่าจะเป็นกลุ่มเภสัชกรรม กลุ่มอุปกรณ์ทางการแพทย์และเครื่องมือตรวจวิเคราะห์ทางการแพทย์ กลุ่มบริการทางการแพทย์ รวมไปถึงกลุ่มเทคโนโลยีชีวภาพ ฯลฯ
กองทุนเปิด แมนูไลฟ์ สเตร็งค์ เฮลธ์แคร์ เอฟไอเอฟ “MS-HCARE” เป็นกองทุนที่เน้นลงทุนในหน่วยลงทุนของกองทุนหลักคือ MGF-Healthcare Fund ซึ่งเป็นกองทุนของแมนูไลฟ์เอง โดยกองทุนนี้จะลงทุนส่วนใหญ่ในหุ้นของบริษัทในกลุ่มการแพทย์ (Healthcare) และอุตสาหกรรมที่เกี่ยวข้องทั่วโลก รวมถึงบริษัทที่มีแหล่งรายได้จากการผลิตหรือให้บริการด้านการแพทย์และเภสัชกรรม อีกทั้งกองทุน MS-HCARE ยังมีลักษณะพิเศษคือ มีการแบ่งชนิดหน่วยลงทุนเป็น 2 ชนิด ได้แก่ ชนิดสะสมมูลค่า(MS-HCARE-A) และ ชนิดจ่ายเงินปันผล (MS-HCARE-D) เพื่อให้ตรงกับวัตถุประสงค์ของนักลงทุนแต่ละบุคคล
 